Brande in PE ná drie dae geblusBrandbestryders veg die vlamme in ‘n woonbuurt in Gqeberha. (Foto: Facebook/ Retief Odendaal) Verskeie brande wat die afgelope drie dae in Gqeberha in die Oos-Kaap gewoed het, is Woensdagoggend in bedwang gebring. Volgens die uitvoerende burgemeester van die Nelson Mandelabaai- metropolitaanse munisipaliteit, Retief Odendaal, het brandbestryders gespook om 12 brande wat oor die afgelope drie dae in tien distrikte uitgebreek het, te blus en het eindelik vanoggend om 08:00 in hul taak geslaag. “Die ergste brande het in Seaview en Beachview gewoed, wat deur die sterk kuswinde aangesterk is,” sê Odendaal. As voorsorgmaatreël is die verswaktes Dinsdagaand uit die New Rest- informele nedersetting naby Seaview ontruim. “Die situasie kan egter vinnig verander namate windtoestande verander – ons verwag sterk winde later in die dag wat verskeie brande kan laat opvlam.” “Die metro hou die situasie dop en brandweerwaens is na hoërisikogebiede ontplooi.” Die nieregeringsorganisasie Gift of the Givers het ŉ helikopter, ŉ opspoorder, bykomende brandbestryders en twee tenkwaens beskikbaar gestel om op bystand te wees. Die brand het vir drie dae lank in Gqeberha gewoed. (Foto: Facebook/ Retief Odendaal) Dié organisasie het ook bystand aan brandbestryders verleen wat uitgeput, honger en dors is weens die voortdurende brandbestryding. Volgens die organisasie het hulle warm maaltye vir die brandbestryders geskenk, asook 84 palette water wat gelykstaande is aan 12 000 x 5 liter. Dit is Woensdagaand onder brandbestryders versprei. “Gift of the Givers-spanne het ook voorrade vanaf ons fasiliteit in Oos-Londen gestuur, wat insluit energiestafies, oogdruppels, energiedrankies, sjokolade en beskuitjies,” sê die organisasie. Die oogdruppels is vir die brandbestryders wie se oë deur die rook geïrriteer is, wat ŉ algemene verskynsel tydens brandbestryding is. Om brandbestryders by te staan is niks nuuts vir die Gift of the Givers nie. Tydens die Knysna-brand van 2017 het hulle twee keer per dag 1 200 personeellede bygestaan en dit ook gedoen tydens die brande by die Universiteit van Kaapstad verlede jaar. Odendaal het die organisasie en weldoeners in die gemeenskap bedank vir hul ondersteuning en hulp aan die brandbestryders. Posted by Mayor Retief Odendaal on Tuesday, November 29, 2022